**Pacte de regulació de la convivència d’una parella estable legalment constituïda** (Llei 18/2001, de 19 de desembre, de parelles estables)

**Autora: Francesca Llodrà Grimalt**

**Notes prèvies:**

**1.** D’acord amb l’article 4 de la Llei 18/2001, de 19 de desembre, de parelles estables (LPE), “els membres de la parella poden regular vàlidament per qualsevol forma admesa en dret, oral o escrita, les relacions personals i patrimonials derivades de la convivència, com també els drets i els deures respectius”, per la qual cosa, en cas de voler-se constituir com a parella estable o començar els tràmits per preparar la sol·licitud d’inscripció, convé que els membres de la parella pactin els trets bàsics i particulars de la seva futura convivència regulada.

**2.** En els casos en què una parella no es pugui inscriure en el registre, especialment perquè els dos convivents, malgrat tenir el veïnatge civil balear, no poden acreditar l’empadronament a cap municipi de les Illes Balears (article 2.2.*a* LPE), és convenient que, amb aquest pacte —que pot ser privat—realitzin la constitució notarial de la parella. Així, d’acord amb la disposició addicional tercera de la LPE, i sempre que es compleixin els requisits de capacitat del paràgraf 1 de l’article 2 i els requisits personals del paràgraf 2 de l’article 2, la regulació de la LPE els és d’aplicació supletòria.

**Pacte de regulació de la convivència d’una parella estable legalment constituïda**

*(És recomanable elevar-lo a escriptura pública.)*[[1]](#footnote-1)

.................. (*lloc*), .................. (*data)*

**REUNITS**

1) El Sr./Sra. ............................................ , major d’edat (o menor amb 16 anys),[[2]](#footnote-2) d’estat civil .................. (*Escolliu: solter/a, vidu/vídua o divorciat/da.*), amb domicili a .........................., i DNI número .................. .

(*Trieu una situació.*)

(*Situació 1)* Declara que té la nacionalitat espanyola, el veïnatge civil balear .................. (*Indiqueu el veïnatge civil local: mallorquí, menorquí o eivissenc-formenterenc*.) i el veïnatge administratiu al municipi de ...................... (Illes Balears).

(*Situació 2)* Declara que té la nacionalitat espanyola; que no té el veïnatge civil balear sinó el ........................... (*Indiqueu un veïnatge civil d’Espanya.*); que té el veïnatge administratiu al municipi de ...................... (Illes Balears), i que se sotmet expressament al dret civil balear.

(*Situació 3)* Declara que no té veïnatge civil balear ni nacionalitat espanyola, i que el seu veïnatge administratiu és al municipi de ......................... (Illes Balears), per la qual cosa no compleix els requisits per a la inscripció constitutiva.

(*Situació 4)* Declara que té la nacionalitat espanyola, el veïnatge civil balear .................. (*Indiqueu el veïnatge civil local: mallorquí, menorquí o eivissenc-formenterenc*.), però resideix fora de les Illes Balears, per la qual cosa no compleix els requisits per a la inscripció constitutiva.[[3]](#footnote-3)

2) El Sr./Sra. ............................................ , major d’edat (o menor amb 16 anys), amb estat civil .................. (*Escolliu: solter/a, vidu/vídua o divorciat/da*), amb domicili a .........................., i DNI número ..................... .

(*Trieu una situació.*)

(*Situació 1)* Declara que té la nacionalitat espanyola, el veïnatge civil balear .................. (*Indiqueu el veïnatge civil local: mallorquí, menorquí o eivissenc-formenterenc*.) i el veïnatge administratiu al municipi de ...................... (Illes Balears).

(*Situació 2)* Declara que té la nacionalitat espanyola; que no té el veïnatge civil balear sinó el ........................... (*Indiqueu un veïnatge civil d’Espanya.*); que té el veïnatge administratiu al municipi de ...................... (Illes Balears), i que se sotmet expressament al dret civil balear.

(*Situació 3)* Declara que no té veïnatge civil balear ni nacionalitat espanyola, i que el seu veïnatge administratiu és al municipi de ......................... (Illes Balears), per la qual cosa no compleix els requisits per a la inscripció constitutiva.

(*Situació 4)* Declara que té la nacionalitat espanyola, el veïnatge civil balear .................. (*Indiqueu el veïnatge civil local: mallorquí, menorquí o eivissenc-formenterenc*.), però resideix fora de les Illes Balears, per la qual cosa no compleix els requisits per a la inscripció constitutiva.[[4]](#footnote-4)

Afirmen que tenen la capacitat legal necessària per fer i quedar obligats per aquest **pacte o conveni**.

**MANIFESTEN**

**1.** Que volen constituir-se com a parella estable a l’empara del dret civil balear i, en particular, de la Llei 18/2001, de 19 de desembre, de parelles estables (LPE), i, per tant, que volen inscriure’s voluntàriament en el Registre de parelles estables de les Illes Balears.

**2.** Que les dues parts se sotmeten expressament al règim que estableix la LPE.

**3.** Que tots dos membres de la parella compleixen els requisits i les formalitats que preveu la legislació vigent, en particular, la LPE.

**4.** Que cap dels dos contractants no estan units per matrimoni ni constitueixen parella estable amb cap altra persona.[[5]](#footnote-5)

**5.** Que no tenen vincles de parentiu entre si en línia recta ni col·lateral.[[6]](#footnote-6)

**6.** (*Trieu una de les opcions.*)

(*Opció 1*) Que conviuen maritalment des del ........................, de manera que compleixen el requisit[[7]](#footnote-7) de poder acreditar, per mitjà de l’empadronament, el mínim d’un any de convivència ininterrompuda com a parella a un domicili comú de les Illes Balears.

(*Opció 2*) Que recentment han iniciat la seva convivència, de manera que encara no compleixen el requisit[[8]](#footnote-8) de poder acreditar, per mitjà de l’empadronament, el mínim d’un any de convivència ininterrompuda com a parella a un domicili comú de les Illes Balears. Un cop el puguin acreditar, instaran la inscripció corresponent.

**7.** Que .................. (*Escolliu: no tenen/tenen*) fills en comú.

(*En cas de tenir-ne, s’han d’indicar*.)

1. ........................ la data de naixement del qual és .................. .
2. ........................ la data de naixement del qual és .................. .
3. ........................ (*Indiqueu tots els fills que corresponguin.)*

**8.** Que estan lliures de qualsevol reserva mental que suposi la constitució de la parella amb un límit temporal o sotmesa a una condició.

**9.** Que saben que qualsevol acord contrari al dret o que limiti la igualtat de drets que corresponen a cada membre de la parella és nul.

**10.** Que **acorden** que la seva convivència s’ha de basar en les següents

**CLÀUSULES:**

**1. Drets i deures generals**

a) Les parts es reconeixen com una unió de dues persones que conviuen de manera lliure, pública i notòria, en una relació d’afectivitat anàloga a la conjugal.

b) La formació de parella estable no genera cap relació de parentesc entre els dos membres ni, per afinitat, entre aquests i els parents de l’altre.[[9]](#footnote-9)

c) Les parts declaren aplicables a la seva parella els drets dels cònjuges reconeguts en els articles 66 a 71 del Codi civil espanyol i es comprometen a respectar-los.

**2. Règim econòmic de la parella**

Cada membre de la parella conserva el domini, el gaudi i l’administració dels seus béns i dels que adquireixi durant la convivència.

**2.1. Contribució a les càrregues familiars**

Cada un dels convivents ha de contribuir al sosteniment de les càrregues familiars .......................... (*Escolliu: en proporció als seus recursos econòmics/en una proporció igual entre ells/en una proporció desigual entre ells*), i s’entén com a contribució el treball per a la família.

Les despeses per al sosteniment de les càrregues familiars són aquelles necessàries, d’acord amb els usos socials i el nivell de vida de la parella, per al manteniment de .................. (*Escolliu: la parella/la parella i els fills, comuns o no, que convisquin amb ells.*).

En especial, són càrregues familiars les determinades per la Llei 18/2001:[[10]](#footnote-10)

a) Les originades en concepte d’aliments, en el sentit més ampli.

b) Les de conservació de l’habitatge o altres béns d’ús de la parella.

c) Les originades per les atencions de previsions mèdiques i sanitàries.

d) .................. (*Afegiu els conceptes que escaigui*.)[[11]](#footnote-11)

**2.2. Responsabilitat patrimonial**

(*Trieu una de les opcions.*)

(*Opció 1*) Cada membre de la parella respon amb els seus béns del compliment de les obligacions que hagi contret per causa de l’aixecament de les càrregues familiars, i l’altre membre n’és el responsable subsidiari.

(*Opció 2*) Els dos membres de la parella es comprometen a respondre de manera solidària amb els seus béns del compliment de les obligacions que qualsevol dels dos hagi contret per causa de l’aixecament de les càrregues familiars.

**2.3. Administració dels béns i potestat domèstica**

Cada convivent reconeix a l’altre, de manera expressa, la potestat de realitzar qualsevol acte encaminat a atendre les necessitats ordinàries de la família, encomanades a la seva cura, d’acord amb l’ús del lloc i les circumstàncies.[[12]](#footnote-12)

(*Opcional*)

Així mateix, el Sr./Sra. .................................. confereix al Sr./Sra. ................................., de manera expressa, l’administració de .................. (*Indiqueu un bé, per exemple, un compte corrent o un immoble*)*.* El convivent autoritzat ………………...… manifesta que sap que assumeix així les obligacions pròpies del mandatari.[[13]](#footnote-13)

L’extinció de la parella estable implica la revocació dels poders.[[14]](#footnote-14)

**3. Extinció de la convivència per defunció d’un membre**

Quan l’extinció de la parella estable sigui per mort d’un dels convivents, el supervivent té, com a mínim, els drets legals reconeguts a l’article 12 LPE[[15]](#footnote-15) i qualsevol altre que es derivi de la legislació vigent que es consideri aplicable.[[16]](#footnote-16)

Amb independència de l’anterior, les parts es reconeixen mútuament legitimàries en l’herència de l’altra.

**4. Cessament de la convivència i dret d’aliments**

En cas de cessament privat de la convivència, i mentre no es comuniqui aquest cessament a fi de deixar sense efecte aquesta declaració formal i la seva inscripció, i extingir així legalment la parella,[[17]](#footnote-17) els membres de la parella estable tenen l’obligació de prestar-se aliments. Aquesta obligació s'ha de reclamar amb prioritat sobre qualsevol altra obligació legal que hagin contret.

**5. Extinció de la parella i indemnització per la convivència**

Les dues previsions següents no són cumulatives i les parts es comprometen a sol·licitar i concedir la que s’adeqüi més al context viscut per la parella.[[18]](#footnote-18)

................................. (*Podeu descriure aquí el context que, en el moment de signar aquest acord, les parts tenen convingut, si escau.*)

**5.1. Pensió compensatòria en cas d’extinció de la parella en vida**

Quan es produeixi l’extinció de la parella estable, el membre a qui ................................. (*Escolliu una única opció o acumuleu-les totes dues: la convivència hagi disminuït la capacitat per obtenir ingressos/ la cura de fills comuns al seu càrrec impedeixi o dificulti seriosament la realització d’activitats laborals*), tindrà dret a una pensió periòdica[[19]](#footnote-19) d’acord amb el càlcul següent: ................................. .

La pensió té la duració de[[20]](#footnote-20) ................................. i s’extingirà per les causes legals d’extinció de la pensió d’aliments,[[21]](#footnote-21) així com pel fet que el receptor contragui matrimoni, constitueixi parella estable o convisqui amb una altra persona en una relació afectiva anàloga a la conjugal.

**5.2. Indemnització per la convivència en cas d’extinció de la parella en vida**

En cas de produir-se l’extinció de la parella estable, el membre a qui la convivència hagi perjudicat perquè aquesta li hagi suposat una situació de desigualtat patrimonial en relació amb l’altre membre, que impliqui un enriquiment injust per ...................................... (*Escolliu una única opció o acumuleu-les totes dues: per haver aquest contribuït econòmicament o amb el seu treball a l’adquisició, la conservació o millora de qualsevol dels béns comuns o privatius de l’altre membre de la parella/per haver-se dedicat amb exclusivitat/de manera principal/de manera qualitativament superior a l’altre membre) a la realització de treball per a la família*) tindrà dret a una indemnització compensatòria.

Aquesta indemnització s’ha de calcular prenent en consideració ......................................, s’ha de pagar en un termini de ............................. i el pagament s’ha de fer en ...................................... (*Escolliu: metàl·lic/béns*).[[22]](#footnote-22)

**6. Mesures en relació amb els fills en cas de cessament de la convivència**

En cas de cessament de la convivència o d’extinció de la parella, les parts acorden, sempre que les circumstàncies futures siguin les ara implícites en aquesta tria, que la pàtria potestat s’exerceixi de la mateixa manera que fins ara i que la guarda i custòdia sigui exercida de manera .................. (*Escolliu: exclusiva per ................../compartida per .................. i ..................*).

En cas de custòdia exclusiva de .................., el règim de visites, comunicació i estades a favor de .................. es realitzarà de la manera següent:

1. .................. (*Detalleu com han de ser les* v*isites o comunicacions setmanals i de cap de setmana*).
2. .................. (*Indiqueu altres regles generals en casos de vacances*).
3. ..................

(*Atesa la imprevisibilitat dels fets que afectin aquesta situació futura, no escau entrar en gaire detall i és aconsellable fer-ne només una menció general, susceptible de canvi i de necessària adequació a les circumstàncies futures, especialment, si divergeixen de manera essencial amb les preses en consideració en el moment inicial).*

**7. Autocuratela o nomenament de curador**

Els membres d’una parella estable poden nomenar-se l’un a l’altre curadors en cas de trobar-se en una situació de tenir necessitat de mesures de suport.[[23]](#footnote-23)

En cas de cessament de la convivència o d’extinció de la parella, el nomenament anterior quedarà sense efectes.

**8. Designació de persona preferent com a tutor per als fills comuns[[24]](#footnote-24)**

En cas de defunció dels dos membres de la parella o d’impossibilitat d’exercici de la pàtria potestat, els convivents acorden nomenar, en virtut de les facultats que concedeix l’article 213.1er CC, tutor/a dels seus fills comuns, menors d’edat, el Sr./Sra. .................. amb DNI núm. .................. i, en defecte d’aquest/a, el Sr./Sra. .................., amb DNI núm. .................. .[[25]](#footnote-25)

**9. Regles supletòries**

De manera supletòria en tot el que no s’hagi pactat expressament, les parts declaren aplicable la LPE 18/2001 i qualsevol normativa autonòmica o estatal en matèria de convivència de fet que suposi beneficis per als membres de la parella i la seva convivència.

Així mateix, en la mesura possible, declaren aplicables les normes relatives al règim econòmic matrimonial del matrimoni regulat en la normativa civil balear.[[26]](#footnote-26)

**10. Inscripció de la parella estable en el registre administratiu de la CAIB**

Les parts es comprometen a sol·licitar la inscripció de la parella que constitueixen en el Registre de parelles estables de les Illes Balears, en el termini de .................. des de la signatura d’aquest acord.

(*Trieu una de les opcions.*)[[27]](#footnote-27)

(*Opció 1*) Les parts manifesten que saben que, en el seu cas, la inscripció en el RPEIB és necessària per considerar constituïda la parella als efectes jurídics.

(*Opció 2*) Les parts manifesten que saben que, en el seu cas, la inscripció en el RPEIB és merament declarativa.

Les parts també es comprometen a comunicar al Registre de parelles estables qualsevol modificació i extinció de la seva convivència, independentment de la causa.

I en prova de conformitat, signen aquest **pacte o conveni**, a un sol efecte, en el lloc i la data prèviament indicats.

(*signatura d’una persona convivent*) (*signatura de l’altra persona convivent*)

Sr./Sra. ......................... Sr./Sra. .........................

*Nota: aquest formulari s’ha elaborat gràcies a la col·laboració del Govern de les Illes Balears. L’autora ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció,* *atès que es tracta d’un model creat per al foment del català a l’àmbit del dret.*

1. L’acord pot ser privat entre les parts sense que pugui afectar terceres persones. També pot elevar-se a escriptura pública, per la qual cosa podria tenir una major possibilitat d’oponibilitat, especialment, entre les parts i els causahavents. En darrer terme, pot intentar-se la inscripció en el registre civil de manera anàloga als capítols matrimonials (art. 266 del Decret, de 14 de novembre de 1958, pel qual s’aprova el Reglament de la Llei del Registre Civil, i article 1315 CC). [↑](#footnote-ref-1)
2. Article 2 LPE: “1. Poden constituir parella estable als efectes d’aquesta Llei els majors d’edat i els menors emancipats.” [↑](#footnote-ref-2)
3. Article 2.2 LPE: “Són requisits per poder-se constituir en parella estable: a) Tenir ambdues persones sol·licitants veïnatge administratiu a qualsevol municipi de les Illes Balears.” [↑](#footnote-ref-3)
4. Article 2.2 LPE: “Són requisits per poder-se constituir en parella estable: a) Tenir ambdues persones sol·licitants veïnatge administratiu a qualsevol municipi de les Illes Balears.” [↑](#footnote-ref-4)
5. Article 2.1 LPE: “no poden constituir parella estable: a) Els que estiguin lligats per vincles matrimonials. [...] d) Els que formin parella estable amb una altra persona inscrita i formalitzada degudament.” [↑](#footnote-ref-5)
6. Article 2.1 LPE: “no poden constituir parella estable: [...] b) Els parents en línia recta per consanguinitat o adopció. c) Els col·laterals per consanguinitat o adopció fins al tercer grau.” [↑](#footnote-ref-6)
7. Article 2.2 LPE: “Són requisits per poder-se constituir en parella estable: b) Acreditar en el moment de la sol·licitud, per mitjà de l’empadronament, un mínim d’un any de convivència ininterrompuda dels sol·licitants com a parella, a un domicili comú de les Illes Balears.” [↑](#footnote-ref-7)
8. Article 2.2 LPE: “Són requisits per poder-se constituir en parella estable: b) Acreditar en el moment de la sol·licitud, per mitjà de l’empadronament, un mínim d’un any de convivència ininterrompuda dels sol·licitants com a parella, a un domicili comú de les Illes Balears.” [↑](#footnote-ref-8)
9. Article 3 LPE. [↑](#footnote-ref-9)
10. a) Les originades en concepte d’aliments, en el sentit més ampli. b) Les de conservació de l’habitatge o altres béns d’ús de la parella. c) Les originades per les atencions de previsions mèdiques i sanitàries. No es consideren despeses comunes les derivades de la gestió i de la defensa dels béns propis de cada membre, ni les que, en general, corresponen a l’interès exclusiu d’un dels membres de la parella. són el, [↑](#footnote-ref-10)
11. Partint del fet que la LPE no considera càrregues familiars les despeses comunes les derivades de la gestió i de la defensa dels béns propis de cada membre, ni les que, en general, corresponen a l’interès exclusiu d’un dels membres de la parella; per la qual cosa, si volen afegir-se conceptes com aquests o d’altres, s’ha de fer expressament. [↑](#footnote-ref-11)
12. De manera anàloga a l’article 1319 CC. [↑](#footnote-ref-12)
13. Supletòriament, seria aplicable l’article 3.4 de la Compilació. [↑](#footnote-ref-13)
14. Article 8 LPE. [↑](#footnote-ref-14)
15. Diu: “a) Dret a la propietat de les robes, el mobiliari i els estris que constitueixen l’aixovar de l’habitatge comú, sense que computin en l’haver hereditari. S’entenen exclosos els objectes artístics o històrics, els béns de procedència familiar i els de valor extraordinari atès el nivell de vida de la parella. b) Si el causant era arrendatari de l’habitatge, el convivent té dret a subrogar-se en els termes que estableix la legislació sobre arrendaments urbans.” [↑](#footnote-ref-15)
16. Per exemple: article 221 del Reial decret legislatiu 8/2015, de 30 d’octubre, pel qual s’aprova el text refós de la Llei general de la Seguretat Social. [↑](#footnote-ref-16)
17. Consulteu l’article 8 LPE: “Extinció de la parella estable 1. Les parelles estables s’extingeixen per les causes següents: a) Per mutu acord. b) La voluntat d’un dels membres, notificada de manera fefaent a l’altre. Aquesta notificació no és necessària si la part sol·licitant és víctima de violència de gènere i l’agressor és la parella registrada. c) Pel cessament efectiu de la convivència durant un període superior a un any. d) Pel matrimoni d’un dels membres. e) Per la mort o la declaració de mort d’un dels integrants. 2. Els dos membres de la parella estan obligats, encara que sigui de manera separada, a deixar sense efecte la declaració formal que s’hagin atorgat.” [↑](#footnote-ref-17)
18. Vegeu l’article 10.1 LPE: “La reclamació dels drets que recull l’article anterior s’ha de fer en el termini d’un any des de l’extinció de la parella. [...] 5. La pensió i la compensació són compatibles, però la reclamació s’ha de fer conjuntament perquè es puguin ponderar adequadament.” [↑](#footnote-ref-18)
19. L’article 4 LPE declara que les compensacions econòmiques per al cas d’extinció de la convivència establertes a la LPE són uns drets mínims irrenunciables. [↑](#footnote-ref-19)
20. El dret de pensió previst a la LPE té una duració mínima de tres anys o del temps que duri la criança dels fills (article 10 LPE: *2. El dret de pensió previst en el punt 1.a) de l’article anterior s’extingeix en un termini de tres anys, comptadors des del pagament de la primera pensió, per les causes generals d’extinció del dret d’aliments, i en el supòsit que el receptor contragui matrimoni, constitueixi parella estable o convisqui en relació afectiva anàloga a la conjugal amb una altra persona. El dret que preveu el punt 1.*b *de l’article anterior, s’extingeix quan l’atenció als fills cessi per qualsevol motiu o aquests arribin a la majoria d’edat o s’emancipin, llevat dels supòsits d’incapacitació*). [↑](#footnote-ref-20)
21. Articles 150 i 152 CC. [↑](#footnote-ref-21)
22. L’article 10.4 de la LPE diu que el pagament “s’ha de fer efectiu en un termini màxim de tres anys, amb l’interès legal que s’hagi reconegut” i que “s’ha de pagar en metàl·lic, llevat que hi hagi acord entre les parts que n’estableixi el pagament en béns”; per la qual cosa, ambdues coses s’han de acordar per les parts. [↑](#footnote-ref-22)
23. Article 250 CC. [↑](#footnote-ref-23)
24. Perquè el nomenament sigui totalment vinculant és requereix que aquest acord consti en document notarial. [↑](#footnote-ref-24)
25. En aquest cas, també s’acceptaria una tutela conjunta de més d’una persona (article 218.3r CC: “Quan els progenitors del tutelat hagin designat en un testament o document públic notarial més d’un tutor perquè exerceixin la tutela conjuntament.”) [↑](#footnote-ref-25)
26. Per exemple, l’article 3.5 de la Compilació. [↑](#footnote-ref-26)
27. Article 1.2 LPE: “Perquè els sigui aplicable aquesta Llei, els membres de la parella han de […] inscriure’s voluntàriament en el Registre de Parelles Estables de les Illes Balears. La inscripció en aquest Registre té caràcter constitutiu quan algun dels membres estigui sotmès al dret civil de les Illes Balears, amb la submissió expressa d’ambdós al règim que estableix, i la llei els serà d’aplicació íntegrament, i té caràcter declaratiu quan cap dels membres hi estigui sotmès, supòsit en què aquesta Llei només els serà aplicable quant al Títol I i també quant a l’article 8 del Títol II en tot allò que afecti la cancel·lació de la inscripció de la parella que deriva de l’extinció.” [↑](#footnote-ref-27)